Osijek Express

Muzejski četvrtak posvećen hrvatskoj tradicijskoj kulturi i jednom od njenih najvećih i najpoznatijih simbola - kolu.
2024-10-10 19:00 - 21:00 (Europe/Zagreb) | Muzej Slavonije
Slijedi nam još jedan Muzejski četvrtak, ovoga puta posvećen hrvatskoj tradicijskoj kulturi i jednom od njenih najvećih i najpoznatijih simbola – kolu.
U goste na dolaze članice i članovi HKUD-a „Osijek 1862.” koji će nas upoznati s kolom, kolo zaplesati, ali i pozvati vas u kolo. Kad kažemo kolo mislimo na šokačko (drmeš, taraban), jedno od najpoznatijih simbola Slavonije, Baranje i Srijema. Zaplesat ćemo i druge varijante kola pod budnim okom iskusnih folkloraša. Ako uskoro planirate u svatove, na rođendane ili različite zabave pravo je vrijeme da prvo dođete u Muzej, već ovaj četvrtak! Osim plesnih koraka upoznat ćete i našu bogatu tradicijsku baštinu.
Ovaj glazbeno-plesni, Muzejski četvrtak organiziramo u sklopu izložbe „Čovjek iza glazbe” posvećene našem melografu i skladatelju Juliju Njikošu, a u suradnji s HKUD-om „Osijek 1862.”. Od vas očekujemo dobru volju i osmijeh na licu. Vidimo se u Muzeju 10. listopada u 19 sati!

Muzejski četvrtak: Koncert Tambure starih majstora, kolaudacija bisernice i tamburaškog čela
2024-09-26 19:00 - 21:00
Muzejski četvrtak, 26. rujna 2024. – Koncert Tambure starih majstora, kolaudacija bisernice i tamburaškog čela

Tamburaška je glazba još od sredine 19. stoljeća bila značajni čimbenik glazbenog života Osijeka, napose 1930-ih godina. O tome, kao i o velikoj ulozi koju je Osijek imao u razvoju tamburaške glazbe svjedoče tamburaška glazbala Zbirke glazbenih instrumenata Muzeja Slavonije. U Zbirci se ističu dvije vrijedne tambure iz toga zlatnog doba, bisernica i čelo, koja predstavljaju mala remek-djela svojih graditelja. Bisernica je atribuirana vojvođanskom majstoru Stevanu Belom, a tamburaško čelo potječe iz osječke radionice glazbala braće Josipa i Leopolda Rohrbachera. Zbog njihove velike muzejske i glazbene vrijednosti tijekom 2023. godine pripremili smo ih za koncertno izvođenje kako bismo ih, osim lijepim izgledom, mogli predstaviti i akustički.
Na kolaudacijskom će koncertu djela F. Chopina, L. Sorkočevića, J. S. Bacha. L. Boccherinija i B. Bartoka izvesti Mario Zbiljski, mag. mus. uz klavirsku pratnju Katarine Makević, mag. mus. te Tamburaški kvartet Glazbene škole Franje Kuhača iz Osijeka. Kao uvod u koncert Andreja Šimičić, voditeljica Zbirke glazbenih instrumenata, će uz stručnu suradnju Marija Zbiljskog predstaviti tamburaška glazbala iz zbirke.
Kako zvuče muzejske tambure tih vrhunskih starih majstora? Dođite i pridružite nam se u Muzeju Slavonije u četvrtak 26. rujna 2024. godine u 19 sati. Ulaz je besplatan.
